Browning M1917

Ar **Browning M1917** zo ur vindrailherez ijinet gant ar Stadunanad John Browning e deroù an XX kantved hag implijet gant arme ar Stadoù-Unanet ha kalz broioù all etre 1917 hag ar bloavezhioù 1970.

## Istor ha deskrivadur

Pa grogas ar Stadoù-Unanet er Brezel-bed Kentañ e 1917 e oa pourveziet o arme gant mindrailherezioù diwar-lerc'h bet savet e dibenn ar c'hantved kent, evel ar Browning M1895. War an dachenn e voe implijet reoù savet gant o c'hevredidi gall pe saoz kentoc'h. John Browning a ginnigas neuze ur vindrailherez diorroet gantañ abaoe 1900. Evit he sevel en doa dilezet tennata dre amprest-gazoù an M1895 evit ober gant ur sistem dre argil fiziaploc'h. Yenaet e oa dre zour, ha kambret e oa e .30-06 Springfield, ur c'halibr implijet dija e fuzuilhoù Springfield M1903 an arme. Pourveziet e oa gant gourizoù lien 250 kartouchenn.

Ar c'hentpatrom kentañ a voe amprouet er memes bloavezh gant an arme, ha gouest e voe da dennañ 20.000 boled diouzh renk hep terriñ. Choazet e voe buan-tre evel mindrailherez nevez. An embregerezh Colt, a oa perc'henn war gwirioù an arm, ne broduas nemet ul lodenn vihan (war-dro 600) eus ar 56.610 skouerenn savet betek fin 1918. Ar braz anezhe a voe produet gant Remington ha Westinghouse.

### Stummoù all
Ur stumm yenaet dre aer evit bezañ savet war ar c'hirri-nij a voe diorroet e dibenn ar brezel gant an embregerezh Marlin Rockwell hag anvet **M1918**. Homañ a voe diazez ar vindrailherez M1919 implijet diwezhatoc'h gant ar Stadoù-Unanet. Er bloavezhioù 1930 e voe kemmet ar plakennoù a gaved dindan kulasenn an M1917 evit reoù solutoc'h : **M1917A1** e voe anvet ar stumm nevez produet adalek ar mare-se. An M1917 mod-kozh produet a-raok a voe treuzfurmet evit ar braz anezhe e M1917A1 gant arsanailh Rock Island.

Stummoù eus an M1917 a voe produet gant broioù all ha dindan anvioù disheñvel : **FN30** gant an FN Herstal e Belgia, **ksp m/14-29** ha **ksp m/36** e Sveden, **Ckm wz. 30** e Polonia hag **M/29** e Norvegia.

An embregerezh stadunanat Tippman Arms Co. en deus gwerzhet er bloavezhioù 1990 kopiennoù eus an M1917, kambret e .22 Long Rifle, ha pourveziet gant gourizoù lien 100 kartouchenn.

## Implij
Ne erruas ar skouerennoù kentañ eus an M1917 nemet e 1918 war an talbenn, ha ne voent ket implijet puilh gant ar soudarded d'ar mare-se. Er bloavezhioù 1920 e voe kopiet an arm gant armeurerien sinaat evit pourveziañ gouarnamant Beiyang a-enep ar Kuomintang. An M1917, daoust d'he gwikefre yenaat dre zour bezañ diwar-lerc'h er bloavezhioù 1940 dija, a servijas da arme ar Stadoù-Unanet e-pad an Eil Brezel-bed, Brezel Korea, hag e deroù brezel Viêt Nam zoken.


Restr:Val Browning M1917.jpg|Val Browning o tiskouez mont en-dro ar vindrailherez (Brezel-bed Kentañ)
Restr:Norwegian Army Colt heavy machine gun at the Narvik front.jpg|Soudarded norvegiat oc'h ober gant un M/29 a-enep kirri-nij da vare emgann Narvik e 1940
Restr:Browning M1917 Marine Iwo Jima fixed.jpg|Un US Marine gant un M1917A1 e emgann Iwo-Jima (miz C'hwevrer pe miz Meurzh 1945)
Restr:Model1917Korea.jpg|An M1917 e emgannoù brezel Korea

## Er sevenadur
* Er stirad skinwel ''The Pacific'' (2010) e weler ar vindrailherez implijet gant ar soudarded John Basilone, Robert Leckie, J.P. Morgan ha Manny Rodriguez e-kerzh emgann Guadalcanal.

## Daveennoù